b'\n_START_ARTICLE_\nAlfons II. Asturijski\n_START_PARAGRAPH_\nAlfons II. Asturijski, nazivan jo\xc5\xa1 i Alfons \xc4\x8cedni (\xc5\xa1p.: El Casto) bio je kralj Asturije od 791. do svoje smrti, 842. godine._NEWLINE_Rodio se u Oviedu kao sin asturijskog kralja Fruele I. i Baskinje po imenu Munia. Nakon o\xc4\x8deve smrti se o njemu brinula tetka Adosinda, a za vrijeme vladavine njenog mu\xc5\xbea Sile je slu\xc5\xbeio kao majordom. Nakon Silove smrti 783. godine, Adosindine su ga prista\xc5\xa1e proglasile kraljem, ali su asturijski magnati kao kralja izabrali Mauregata. Alfons je zbog toga morao bje\xc5\xbeati u Alavu kod maj\xc4\x8dine rodbine. Kada je godine 791. Mauregatov nasljednik Bermudo I. pora\xc5\xbeen u borbi s Arapima, odlu\xc4\x8dio je abdicirati u korist Alfonsa koji je prijestolje preuzeo 14. rujna iste godine._NEWLINE_Iako je Alfons na prijestolju proveo vi\xc5\xa1e od pola stolje\xc4\x87a, o njegovoj vladavini ima relativno malo podataka. Na samom po\xc4\x8detku je vodio uspje\xc5\xa1ne borbe protiv Arapa te svom kraljevstvu 798. pripojio Lisabon. Godine 825. je nanio te\xc5\xbeak poraz Arapima te pripojio svom kraljevstvu zna\xc4\x8dajne dijelove Galicije, Le\xc3\xb3na i Kastilije._NEWLINE_790-ih je u nekoliko navrata poslao izaslanstva u Aachen, na dvor frana\xc4\x8dkog kralja Karla Velikog. Svrha tih misija nije poznata, ali povjesni\xc4\x8dari pretpostavljaju da je tra\xc5\xbeio frana\xc4\x8dku podr\xc5\xa1ku u borbi protiv Arapa._NEWLINE_Za vrijeme vladavine je asturijsku prijestolnicu preselio iz Pravije u Oviedo._NEWLINE_Navodi se da je upravo za vrijeme njegove vladavine prona\xc4\x91eno tijelo Svetog Jakova u Composteli, te da je upravo Alfons bio prvi hodo\xc4\x8dasnik.'